REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/244-19

4. oktobar 2019. godine

B e o g r a d

Z A P I S N I K

 11. SEDNICE ODBORA ZA PRAVA DETETA

ODRŽANE 1. OKTOBRA 2019. GODINE

Sednica je počela u 9,44 časova.

Sednicom je predsedavala Nada Lazić, zamenik predsednika Odbora.

 Sednici su prisustvovali članovi Odbora: Veroljub Arsić, prof. dr Vladimir Marinković, potpredsednici Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Jelena Mijatović, Nataša Mihailović Vacić, dr Danijela Stojadinović, Milena Ćorilić, Marija Jevđić, Sandra Božić i Tatjana Macura.

Sednici Odbora su prisustvovali zamenici odsutnih članova Odbora: Milija Miletić (Ana Karadžić, član), Arpad Fremond (Elvira Kovač, član) i dr Radoslav Jović (Dubravka Filipovski, član).

Sednici Odbora nisu prisustvovali: Maja Gojković, predsednik Odbora, Đorđe Milićević, Vjerica Radeta i Gordana Čomić, potpredsednici Narodne skupštine, kao ni sledeći članovi Odbora: Marko Đurišić, Nataša Sp. Jovanović, prof. dr Dragoljub Mićunović, Srđan Nogo, Sanda Rašković Ivić, Nataša Mićić, niti njihovi zamenici.

Sednici su prisustvovali predstavnici Ministarstva finansija: Jelena Tanasković, državni sekretar u Ministarstvu finansija i Darko Komnenić, vršilac dužnosti pomoćnika ministra finansija - Sektor budžeta.

 S obzirom da sistem za elektronsko glasanje nije bio u fukciji, predsedavajući sednice Odbora, je obavestila Odbor da će kvorum da se utvrđuje prebrojavanjem članova, odnosno zamenika članova Odbora.

 Na predlog predsednika Odbora, sa 14 glasova „za“ je usvojen sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2019. godinu, koji je podnela Vlada, u načelu.

Pre prelaska na rad po utvrđenom dnevnom redu, Odbor je sa 14 glasova „za“ i bez primedbi usvojio zapisnik Osme sednice Odbora, održane 28. januara 2019. godine, zapisnik Devete sednice Odbora, održane 2. aprila 2019. godine i zapisnik Desete sednice Odbora, održane 23. jula 2019. godine.

**Prva tačka dnevnog reda – Razmatranje Predloga zakona o izmenama i dopunama Zakona o budžetu Republike Srbije za 2019. godinu, koji je podnela Vlada, u načelu.**

Pre prelaska na rad, predsedavajući sednice Nada Lazić, zamenik predsednika Odbora, je obavestila prisutne da je 16. septembra 2019. godine Vlada podnela Narodnoj skupštini Predlog zakona o izmenama i dopunama Zakona o budžetu Republike Srbije za 2019. godinu (03 Broj 400-2360/19). Podsetila je Odbor da je pismom generalnog sekretara, 03 Broj 164 od 16. septembra 2019. godine, svim narodnim poslanicima, sa pregledom akata, dostavljen i Predlog zakona o izmenama i dopunama Zakona o budžetu Republike Srbije za 2019. godinu, tako da se smatra da je i članovima i zamenicima članova Odbora za prava deteta dostavljen Materijal za ovu tačku dnevnog reda i da su imali prilike da se sa sadržinom blagovremeno upoznaju.

Takođe je podsetila na član 173. Poslovnika Narodne skupštine koji propisuje da pre pretresa na sednici Narodne skupštine, predlog budžeta mogu da razmatraju odbori Narodne skupštine, u skladu sa svojim delokrugom, koje svoje izveštaje dostavljaju nadležnom odboru – Odboru za finansije, republički budžet i kontrolu trošenja javnih sredstava. Naime, izveštaj odbora sadrži mišljenje i predloge, kao i ime izvestioca odbora koji ima pravo da obrazlaže izveštaj na početku pretresa predloga budžeta na sednici nadležnog odbora – Odbora za finansije, republički budžet i kontrolu trošenja javnih sredstava. Shodno tome, Odbor za prava deteta razmatra sredstva koja su Predlogom zakona o izmenama i dopunama Zakona o budžetu Republike Srbije za 2019. godinu, opredeljena za ministarstva, u delu koji se odnosi na sprovođenje prava deteta.

Predstavnici Ministarstva finansija nisu podneli uvodno predstavljanje Predloga zakona o izmenama i dopunama Zakona o budžetu Republike Srbije za 2019. godinu, koji je podnela Vlada, u načelu.

U diskusiji nisu učestvovali članovi i zamenici članova Odbora, kao ni predstavnici Ministarstva finansija.

Pošto se više niko nije javio za reč i pošto je razmotrena ova tačka dnevnog reda, predsedavajući sednice Odbora, je zaključila pretres i stavila na glasanje Predlog zakona o izmenama i dopunama Zakona o budžetu Republike Srbije za 2019. godinu, koji je podnela Vlada, u načelu.

Odbor je većinom glasova (12 „za“, nije bilo protiv, dva „uzdržana“) prihvatio Predlog zakona u načelu. Na osnovu člana 173. stav 2. Poslovnika Narodne skupštine Odbor za prava deteta je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetu Republike Srbije za 2019. godinu, u načelu.

Predsedavajući sednice Odbora je za izvestioca Odbora za prava deteta na sednici Odbora za finansije, republički budžet i kontrolu trošenja javnih sredstava predložila narodnog poslanika prof. dr Vladimira Marinkovića, potpredsednika Narodne skupštine i člana Odbora. Pošto nije bilo drugih predloga konstatovalo se da je Odbor za prava deteta za izvestioca na sednici Odbora za finansije, republički budžet i kontrolu trošenja javnih sredstava odredio narodnog poslanika prof. dr Vladimira Marinkovića, člana Odbora.

Sednica je završena u 9,58 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA ZAMENIK PREDSEDNIKA ODBORA

 Goran Stamenković Nada Lazić